Rot kry medalje nadat hy talle landmyne uitsnuffel | Netwerk24
Rot kry medalje nadat hy talle landmyne uitsnuffel
'n Rot wat waarskynlik talle lewens gered het deur onder meer 39 landmyne in Kambodja uit te snuffel, het 'n goue medalje vir sy dapperheid en toewyding ontvang.
Die Britse veeartsenykundige liefdadigheidsorganisasie People's Dispensary for Sick Animals (PDSA) het dié eerbewys aan Magawa, 'n sewejarige Afrika-reusebuidelrot, toegeken. Die PDSA se goue medalje word as die diere-ekwivalent van die George-kruis beskou, berig The Guardian.
Magawa, wat deur die Belgiese nieregeringsorganisasie Apopo opgelei is om die plofstof in die landmyne op te spoor, is die eerste rot wat die goue medalje ontvang het, berig die BBC.
Hoewel 'n reusebuidelrot tot 1,2 kg kan weeg en 70 cm lank kan wees, is hulle steeds lig genoeg om oor 'n mynveld te loop sonder dat die landmyne afgaan.
Benewens die 39 landmyne het Magawa ook 28 stuks skerp ammunisie uitgesnuffel.
Magawa, 'n rot wat landmyne uitsnuffel, met die goue medalje om die nek wat hy vir sy toewyding en dapperheid ontvang het. Foto: PDSA UK/Handout via REUTERS
Landmyne wat vermoedelik gedurende die burgeroorloë van 1970 tot die 1980's in Kambodja geplant is, het sedert 1979 meer as 64 000 slagoffers geëis.
'n Rot word minstens 'n jaar lank opgelei voordat hy ontplooi word.
Volgens Apopo werk Magawa slegs 'n halfuur per dag waartydens hy 'n gebied so groot soos 'n tennisbaan kan kafdraf. Hierdie taak sal 'n mens met 'n metaalverklikker tot vier dae neem.
Magawa het reeds in sy opleiding goeie potensiaal gewys en hy het al meer as 14 ha deurgesnuffel.
Die rotte word geleer hoe om te krap op die plek waar hulle die plofstof van die landmyn ruik. Daardie areas word gemerk en die landmyne word dan later uitgehaal. -